திறன் மேம்பாடு மற்றும் தொழில் முனைவோர் அமைச்சகம்
மாற்றுத்திறனாளிகளுக்கான திறன் மேம்பாட்டுத் திட்டங்கள் குறித்து மக்களவையில் மத்திய அமைச்சர் திரு தர்மேந்திர பிரதான் அளித்த பதில்
மத்திய திறன் மேம்பாடு மற்றும் தொழில்முனைவு அமைச்சர் திரு தர்மேந்திர பிரதான் நாடாளுமன்றத்தின் மக்களவையில் எழுத்துப்பூர்வமாக இன்று அளித்த பதில் பின்வருமாறு:
மகாராஷ்டிராவின் பர்பானி மற்றும் ஓஸ்மானாபாத் மாவட்டங்கள் உட்பட நாடு முழுவதும் மாற்றுத்திறனாளிகள் உள்ளிட்ட அனைத்து பிரிவினரும் பயன்பெறும் வகையில் பிரதம மந்திரி கவுஷல் விகாஸ் யோஜனா திட்டத்தை தேசிய திறன் மேம்பாட்டுக் கழகம் அமல்படுத்தி வருகிறது. இந்தத் திட்டத்தின் கீழ் திறன் பயிற்சியில் மாற்றுத்திறனாளிகளின் பங்களிப்பை ஊக்குவிப்பதற்காக மாதாந்திர போக்குவரத்து செலவு , உதவி உபகரணங்களுக்கான நிதி உதவியாக ரூ. 5000, உட்பட பல்வேறு சலுகைகள் அளிக்கப்படுகின்றன. மேலும் மாற்றுத்திறனாளிகளின் திறன் பயிற்சிக்கான தேவையை நிறைவேற்றுவதற்காக மாற்றுத் திறனாளிகளுக்கான திறன் கவுன்சில் உருவாக்கப்பட்டுள்ளது. பிரதம மந்திரி கவுஷல் விகாஸ் யோஜனா திட்டத்தின் கீழ் 10.07.2021 வரை 48,476 மாற்றுத்திறனாளிகள் பயிற்சி பெற்றுள்ளனர்.
பின்தங்கிய மாவட்டங்களில் திறன் மேம்பாட்டுத் திட்டம்:
திறன் மேம்பாடு மற்றும் தொழில்முனைவோருக்கான தேசிய கொள்கை 2015 இன் படி, 2022-ஆம் ஆண்டிற்குள் 402.87 மில்லியன் பேருக்கு பயிற்சி அளிக்க இலக்கு நிர்ணயிக்கப்பட்டுள்ளது. தொழில்துறையின் தேவையை எதிர்கொள்வதற்காக புதிதாக இணையும் 104.62 மில்லியன் பேரும், தற்போது பணிபுரிபவர்களில் மீண்டும் பயிற்சி பெறுபவர்கள்/ மேம்படுத்திக் கொள்பவர்களான 298.25 மில்லியன் பேரும் இதில் அடங்குவர். மேலும் நாட்டின் வளர்ச்சிப் பாதையில் பின்தங்கியுள்ள, மேம்பாட்டு முன்முயற்சிகள் செயல்படுத்தப்பட்டு வரும் 112 லட்சியமிக்க மாவட்டங்களை அரசு கண்டறிந்துள்ளது.
பிற நாடுகளுடன் ஒப்பந்தம்:
அரசுகளுக்கு இடையே/ வர்த்தகங்களுக்கு இடையே ஐக்கிய அரபு அமீரகம், சவுதி அரேபியா, கனடா மற்றும் ஃபின்லாந்து ஆகிய நாடுகளுடன் இந்தியா கூட்டணி அமைத்துள்ளது. மேலும் இந்தியா மற்றும் ஜப்பான் இடையே திறன் மேம்பாட்டுத் துறையில் இருதரப்பு ஒத்துழைப்பை விரிவுபடுத்துவதற்காக ஜப்பான் நாட்டின் சட்டம், வெளியுறவு விவகாரங்கள், சுகாதாரம், தொழிலாளர் நலன் உள்ளிட்ட அமைச்சகங்களுடன் மத்திய திறன் மேம்பாடு மற்றும் தொழில்முனைவு அமைச்சகம் கடந்த 2017-ஆம் ஆண்டு ஒரு ஒத்துழைப்பு உடன்படிக்கையில் கையெழுத்திட்டது. இதுவரை சுமார் 220 உள்ளுரைவாளர்கள் உற்பத்தி, மருத்துவம், கட்டுமானம், ஜவுளி, வேளாண்மை மற்றும் உணவு தயாரிப்பு உள்ளிட்ட பல்வேறு துறைகளில் ஜப்பான் நாட்டில் பயிற்சி பெற்று வருகின்றனர். கடந்த 2018-ஆம் ஆண்டு 17 உள்ளுரைவாளர்களாக இருந்த எண்ணிக்கையை விட, இது 780% அதிகமாகும். ஜூன் 2021 நிலவரப்படி கூடுதலாக 700 பேர் சம்பந்தப்பட்ட இந்திய நிறுவனங்களில் பயிற்சி பெற்று வருகின்றனர்.
“குறிப்பிட்ட திறன்மிகு பணியாளர்” தொடர்பான அமைப்பு முறையை உருவாக்குவதற்காக அடிப்படை கட்டமைப்பிற்கான இந்தியா- ஜப்பான் ஒத்துழைப்பு உடன்படிக்கை ஜனவரி 2021- இல் கையெழுத்தானது. இந்திய தொழிலாளர்களுக்கு, “குறிப்பிட்ட திறன்மிகு பணியாளர்” என்ற உறைவிட அந்தஸ்தை ஜப்பான் அரசு வழங்க உள்ளது. செவிலியர் பணி, கட்டிட தூய்மைப் பணி, சரக்கு கையாளும் தொழில், இயந்திரங்கள் உற்பத்தி, மின்னணு மற்றும் மின்சக்தி தகவல் தொடர்பான தொழில், கட்டுமானம், கப்பல் கட்டுதல், வாகன பராமரிப்பு, வான்வழிப்பயணம், விடுதி, விவசாயம், மீன்வளம், உணவு மற்றும் குளிர்பான உற்பத்தி, உணவு சேவை தொழில் உள்ளிட்ட 14 தொழில் துறைகளில், தகுதியுள்ள, திறன்மிகு இந்திய தொழிலாளர்கள், ஜப்பான் நாட்டில் பணிபுரிவதற்கு இந்த உடன்படிக்கை வழிவகுக்கும்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1741540
https://www.pib.gov.in/PressReleasePage.aspx?PRID=1741538
https://www.pib.gov.in/PressReleasePage.aspx?PRID=1741536